Broj: 711-I-281-M-29/23-02-17

Zagreb, 3. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Mišela Jakšića, zastupnika u Hrvatskom saboru i gradonačelnika Grada Koprivnice**,za davanjem mišljenja,na 202. sjednici održanoj dana 3. veljače 2023.g., daje sljedeće

**MIŠLJENJE**

1. **Uz primjenu odredbi članka 9. ZSSI/21-a, nije u suprotnosti s odredbama ZSSI/21-a da obveznik Mišel Jakšić, zastupnik u Hrvatskom saboru i gradonačelnik Grada Koprivnice te njegova supruga kao ponuditelji u svojstvu fizičkih osoba sudjeluju na javnoj dražbi po objavljenom Javnom natječaju za prodaju nekretnina u vlasništvu Grada Koprivnice, koja se provodi prema objektivnom kriteriju najvišega novčanog iznosa povrh početne cijene i u slučaju da njihova ponuda bude utvrđena najpovoljnijom, istu nekretninu mogu kupiti.**
2. **Sukladno članku 9. ZSSI/21-a obveznik je dužan izuzeti se od donošenja odluke o prodaji nekretnina u Javnom natječaju iz točke I. izreke kao i potpisivanja ugovora te za to ovlastiti svoju zamjenicu kojoj će kao i svim osobama koje bi u ovome postupku poduzimale radnje deklarirati okolnost da je sa svojom suprugom jedan od podnositelja ponude, dok je u slučaju ocjene ove ponude kao najpovoljnije dužan o tome izvijestiti javnost i Gradsko vijeće Grada Koprivnice.**

Obrazloženje

Zahtjev za davanjem mišljenja Povjerenstva podnio je obveznik Mišel Jakšić, zastupnik u Hrvatskom saboru i gradonačelnik Grada Koprivnice. U Povjerenstvu je zahtjev zaprimljen 31. siječnja 2023. pod poslovnim brojem 711-U-1715-M-29/23-01-1, povodom kojeg se vodi predmet broj M-29/23.

Člankom 3. stavkom 1. podstavkom 3. ZSSI/21-a propisano je da su zastupnici u Hrvatskom saboru obveznici u smislu navedenog Zakona, dok je podstavkom 34. ZSSI/21-a propisano da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika utvrđeno je da Mišel Jakšić obnaša dužnost zastupnika u Hrvatskom saboru od 22. srpnja 2020. te da u aktualnom mandatu obnaša dužnost gradonačelnika Grada Koprivnice od 20. svibnja 2021.g. Stoga je Mišel Jakšić povodom obnašanja navedenih dužnosti obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu podnositelj navodi da je na izborima za zastupnike u Hrvatski sabor izabran na dužnost zastupnika u Hrvatskom saboru, te da je na izborima za gradonačelnika i zamjenika gradonačelnika Grada Koprivnice izabran za gradonačelnika Grada Koprivnice. Nadalje navodi da je na temelju Odluke o upravljanju, raspolaganju i korištenju nekretnina u vlasništvu Grada Koprivnice („Glasnik Grada Koprivnice“, broj: 3/16., 1/17., 2/17., 9/19. i 8/22.) u svojstvu gradonačelnika Grada Koprivnice dana 12. siječnja 2023. raspisao Javni natječaj za prodaju nekretnina u vlasništvu Grada Koprivnice putem javne dražbe uz napomenu da se radi o 13 nekretnina.

Iznosi da je sukladno Odluci navedeni Javni natječaj objavljen na internet stranici Grada Koprivnice i u lokalnom tisku te da je (prva) javna dražba zakazana za dan 31. siječnja 2023. u 9,00 sati, na kojoj će se najpovoljnijim sudionikom u natječaju smatrati onaj tko na javnoj dražbi ponudi najviši novčani iznos povrh početne cijene i s njime će se zaključiti ugovor, s time da sklapanje ugovora mora uslijediti najkasnije u roku od 15 dana od donošenja odluke o prodaji.

Obveznik navodi da je donošenje odluke o prodaji te sklapanje ugovora o kupoprodaji u nadležnosti gradonačelnika Grada Koprivnice, neovisno tko su najpovoljniji sudionici Javnog natječaja, te da će se javna dražba održati između dana podnošenja predmetnog zahtjeva i davanja mišljenja na sjednici Povjerenstva i napominje da se njegova supruga i on namjeravaju prijaviti za sudjelovanje u javnoj dražbi, što su već iskazali uplatom predujma dana 30. siječnja 2023.g., kao preduvjeta za sudjelovanje.

U prijavi se ističe kako javnoj dražbi mogu pristupiti sve zainteresirane fizičke i pravne osobe, ali i strane osobe ako ispunjavaju zakonom predviđene uvjete za stjecanje prava vlasništva, te da je osigurana transparentnost u provođenju postupka, jer je obveznik najavio sudjelovanje u postupku javne dražbe, bez prejudiciranja hoće li biti izabran za najpovoljnijeg sudionika, ako bi ponudili najviši novčani iznos povrh početne cijene. Navodi da u ovoj fazi Javnog natječaja obveznik nema nikakvih službenih obveza koje bi proizlazile iz općih akata Grada Koprivnice, odnosno posebnih zakona, već da sve radnje obavljaju ovlašteni službenici nadležnog upravnog tijela Grada Koprivnice.

Obveznik navodi da je u smislu odredbe članka 9. ZSSI/21-a dana 30. siječnja 2023. svim eventualnim sudionicima Javnog natječaja deklarirao okolnosti prijave koju podnosi sa svojom suprugom ……………. u postupku javne dražbe, te da je o tome obavijestio javnost objavom na internetskoj stranici Grada Koprivnice i o tome dostavio obavijest predsjedniku i članovima Gradskog vijeća Grada Koprivnice, čime je osigurao dodatnu sveobuhvatniju kontrolu zakonitosti u pogledu ispunjavanja propisanih uvjeta, sve u svrhu jačanja povjerenja građana u objektivnost i transparentnost provedenog postupka javne dražbe.

Naglašava kako se sve navedene radnje odnose na razdoblje prije održavanja javne dražbe, te da se tek po provođenju javne dražbe i eventualnom izboru za najpovoljnijeg ponuditelja, otvaraju mogućnosti za poduzimanje drugih radnji od strane obveznika u obnašanju dužnosti gradonačelnika.

Zaključno navodi da je Javni natječaj transparentan i dostupan svima te iznosi kako smatra da nema zapreke za njegovim sudjelovanjem u javnoj dražbi, te da se s druge strane obvezuje, ukoliko se ostvare pretpostavke za sklapanje kupoprodajnog ugovora, kako će se izuzeti od bilo kakvog odlučivanja i poduzimanja bilo koje radnje, što uključuje donošenje odluke o prodaji i potpisivanje ugovora o kupoprodaji nekretnina, za što ću ovlastiti Kseniju Ostriž, zamjenicu gradonačelnika Grada Koprivnice, sukladno članku 9. stavku 2. ZSSI/21-a.

Obveznik traži mišljenje Povjerenstva o svim opisanim postupanjima.

Zahtjevu za mišljenje prileži Izjava obveznika Mišela Jakšića od 30. siječnja 2023. u kojoj se navodi da svim eventualnim sudionicima Javnog natječaja za prodaju nekretnina javnom dražbom deklarira okolnosti prijave supruge ……………. te sebe osobno u postupak javne dražbe, te da će se ista uputiti i predsjedniku te članovima Gradskog vijeća Grada Koprivnica, te da ujedno zatraženo mišljenje Povjerenstva.

Zahtjevu je priložen i tekst Javnog natječaj za prodaju nekretnina javnom dražbom koji je dana 12. siječnja 2023. raspisao obveznik Mišel Jakšić, gradonačelnik Grada Koprivnice, na kojem se nalazi 13 nekretnina u vlasništvu Grada. Istim se utvrđuje da će se javna dražba provoditi u krugovima sve do prodaje svih nekretnina, pri čemu će se prva javna dražba održati 31. siječnja 2023. s početkom u 09,00 sati, u prostorijama Gradske uprave Koprivnica, te na istoj mogu sudjelovati sve zainteresirane fizičke i pravne osobe, kao i strane osobe ako ispunjavaju zakonom predviđene uvjete za stjecanje prava vlasništva. Sudionici javne dražbe trebaju prije početka javne dražbe predočiti dokaz o uplaćenoj jamčevini, te presliku rješenja o registraciji (za pravne osobe) ili osobne podatke za sve osobe koje se žele upisati kao vlasnici nekretnine (ime i prezime, adresa i OIB), a najpovoljnijim sudionikom u natječaju smatrat će se onaj tko na javnoj dražbi ponudi najviši novčani iznos povrh početne cijene te će se s njime zaključiti ugovor.

Također se predmetnim Javnim natječajem određuje da se kupoprodajna cijena isplaćuje u roku 30 dana po potpisu ugovora ili kreditom banke u roku 90 dana, o čemu će prije sklapanja ugovora biti potrebno dostaviti dokaz te da je kupoprodajni ugovor kupac dužan zaključiti u roku 15 dana od dana donošenja odluke o prodaji, kao i da Grad Koprivnica može jednostrano raskinuti kupoprodajni ugovor ako kupac zakasni s plaćanjem kupoprodajne cijene više od 60 dana uz zadržavanje iznosa uplaćene jamčevine, odnosno da može odustati od prodaje i poništiti javni natječaj u svako doba prije donošenja odluke o prodaji te pri tome ne snosi nikakvu odgovornost prema natjecateljima, kao ni troškove sudjelovanja natjecatelja na natječaju.

Člankom 2. stavkom 2. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom 1. ZSSI/21-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok će se prema stavku 2. istog članka obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interesa  s njim povezanih osoba, ako nije drukčije propisano zakonom.

Člankom 5. stavkom 1. točka 3. ZSSI/21-a propisano je da su članovi obitelji obveznika, pored ostalih navedenih, bračni drug obveznika, dok je točkom 6. istog stavka navedenog članka Zakona propisano da su članovi obitelji s obveznikom povezane osobe.

Iz zahtjeva za mišljenje proizlazi da je obveznik Mišel Jakšič, gradonačelnik Grada Koprivnice, dana 12. siječnja 2023. raspisao Javni natječaj za prodaju nekretnina u vlasništvu Grada Koprivnice putem javne dražbe, koji je objavljen na internetskoj stranici Grada te u lokalnom mediju.

Nadalje, obveznik i njegova supruga namjeravaju pristupiti javnoj dražbi, te prema kriteriju najvišeg novčanog iznosa povrh početne cijene kao najpovoljniji ponuditelji kupiti nekretninu u vlasništvu Grada, iz kojeg su razloga uplatili predujam, zbog čega je obveznik svim eventualnim sudionicima Javnog natječaja prethodno deklarirao okolnosti da će zajedno sa suprugom sudjelovati na javnoj dražbi, te o tome obavijestio javnost putem internetske stranice Grada, te predsjednika i članove Gradskog vijeća Grada Koprivnice.

Također, proizlazi da obveznik osim raspisivanja Javnog natječaja u istom do sada nije poduzimao bilo kakve radnje u obnašanju dužnosti gradonačelnika Grada Koprivnice, ali da je u tom svojstvu nadležan donijeti odluku o prodaji te sklopiti ugovor o kupoprodaji, odnosno odlučivati o ponudama na javnoj dražbi.

S obzirom da je povodom obnašanja dužnosti gradonačelnika obveznik Mišel Jakšić ujedno ovlašten odlučivati o prodaji nekretnina u vlasništvu Grada Koprivnice, podnošenjem ponude našao se u situaciji potencijalnog sukoba interesa, s kojim je potrebno pravilno upravljati kako se ne bi našao u stvarnom sukobu interesa.

Povjerenstvo ukazuje da je obveznik u svakoj situaciji pozvan u obnašanju javne dužnosti štititi javni interes te da ne smije iskoristiti ovlasti koje ima povodom obnašanja javne dužnosti kako bi poduzeo bilo koju radnju koja bi imala za cilj stjecanje osobne materijalne ili druge dobiti od tijela javne vlasti u kojem obnaša dužnost, jer bi takvo postupanje moglo predstavljati povredu odredbi ZSSI/21-a, pri čemu bi u ovome slučaju kupac nekretnine, pored njega, bila i obveznikova supruga.

Naime, obveznik ne može objektivno odlučivati o svojem zahtjevu, odnosno o zahtjevu kojeg podnosi sa članom svoje obitelji, jer tada na njegovu nepristranost utječu njegovi privatni interesi, slijedom čega je dužan pravilno upravljati situacijom potencijalnog sukoba interesa u kojoj se našao podnošenjem ponude.

Nadalje, obveznik s druge strane ne bi trebao biti isključen od osobnog ostvarivanja nekog prava kojeg mogu ostvariti svi drugi građani samo zbog okolnosti da obnaša javnu dužnost, ukoliko obveznik to pravo ostvari u transparentnom postupku prema unaprijed propisanim kriterijima kao i sve druge osobe koje u tom postupku sudjeluju.

Stoga ukoliko bi ponuda obveznika Mišela Jakšića i njegove supruga za kupnjom nekretnine na javnoj dražbi po Javnom natječaju za prodaju nekretnina u vlasništvu Grada Koprivnice bila ocijenjena najpovoljnijom, ne bi bilo u suprotnosti s odredbama ZSSI/21-a da obveznik kao fizička osoba te njegova supruga prema objektivnom kriteriju najvišega novčanog iznosa povrh početne cijene temeljem prihvaćene ponude s Gradom sklope kupoprodajni ugovor, ukoliko postupi sukladno odredbi članka 9. ZSSI/21-a.

Imajući u vidu da je obveznik Mišel Jakšić kao gradonačelnik Grada Koprivnice ovlašten donijeti odluku o prodaji te potpisati kupoprodajni ugovor, dužan je izuzeti se od donošenja navedene odluke kao i potpisivanja ugovora o kupoprodaji te za to ovlastiti svoju zamjenicu kojoj će kao i svim osobama koje bi u ovome postupku poduzimale radnje deklarirati okolnost da je sa svojom suprugom jedan od podnositelja ponude, dok je u slučaju prihvata ove ponude kao najpovoljnije dužan o tome izvijestiti javnost i Gradsko vijeće, kako bi se osigurala kontrola zakonitosti provedbe cijeloga postupka, čime se jača povjerenje građana u objektivnost i transparentnost provedenog postupka.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Mišel Jakšić, elektroničkom dostavom
2. Objava na internetskoj stranici Povjerenstva
3. Pismohrana